ประกันชีวิตหวังกวาดสมาชิกกบข.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — ประกันชีวิตจับมือ กบข.หวังฐานสมาชิก คิดเบี้ยราคาพิเศษ เน้นขายแบบออมทรัพย์และคุ้มครอง 
กบข.ส่งเสริมการออมของสมาชิก จับมือ 3 บริษัทประกัน AIA, ไทยประกันชีวิต และเมืองไทยประกันชีวิต คลอดกรมธรรม์ 2 รูปแบบในอัตราเบี้ยพิเศษ พร้อมคืนกำไรให้สมาชิกที่ซื้อกรมธรรม์ตั้งแต่ 15 ตุลาคม – 15 พฤศจิกายนนี้ มีสิทธิลุ้นรับของรางวัลมากมาย
น.ส.โสภาวดี เลิศมนัสชัย เลขาธิการกองทุนบำเหน็จบำนาญข้าราชการ (กบข.) เปิดเผยว่า กบข.ได้ร่วมมือกับบริษัท ไทยประกันชีวิต บริษัท อเมริกันอินเตอร์แนชชั่นแนลแอสชัวรันส์ (เอไอเอ) และบริษัท เมืองไทยประกันชีวิต เพื่อเสนอขายประกันชีวิตให้กับสมาชิก กบข. ในโครงการประกันชีวิตเปี่ยมสุขซึ่งเป็นส่วนหนึ่งของนโยบายสร้างสวัสดิการให้กับสมาชิก โดยสมาชิกจะได้รับอัตราเบี้ยพิเศษจากบริษัททั้ง 3 แห่ง ซึ่งมีกรมธรรม์หลักให้เลือก 2 รูปแบบ คือ แบบที่จ่ายเบี้ยน้อยให้ความคุ้มครองนาน และแบบออมทรัพย์ที่เน้นจ่ายเบี้ยระยะสั้น มีเงินคืนระหว่างสัญญา
แหล่งข่าวจาก กบข. เปิดเผยว่า ปัจจุบันมีสมาชิก กบข.ประมาณ 1.16 ล้านราย และมีผู้ทำประกันชีวิตประมาณ 5.5 แสนราย ซึ่ง กบข.อยากให้สมาชิกทำประกันมากที่สุดเพื่อใช้เป็นหลักประกันให้กับสมาชิกได้ส่วนหนึ่ง จึงได้ร่วมกับบริษัทประกันทั้ง 3 แห่งให้ออกแบบกรมธรรม์และคิดค่าเบี้ยพิเศษสำหรับสมาชิก กบข.โดยเฉพาะ 
ทั้งนี้ แบบที่ให้ความคุ้มครองของบริษัท ไทยประกันชีวิต ชำระเบี้ย 20 ปี คุ้มครอง 90 ปี ถ้าอายุ 35 ปี ซื้อทุนประกัน 1 แสนบาท ผู้ชายเสียค่าเบี้ย 220 บาทต่อเดือน ผู้หญิงเสียค่าเบี้ย 180 บาทต่อเดือน ยังมีของบริษัท เอไอเอ ที่ชำระเบี้ย 10 ปี คุ้มครอง 80 ปี และบริษัท เมืองไทยประกันชีวิต ที่ชำระเบี้ย 20 ปี คุ้มครอง 99 ปี ในอัตราเบี้ยใกล้เคียงกัน ซึ่งนอกจากได้อัตราค่าเบี้ยราคาพิเศษแล้ว บางแบบประกันยังได้รับของแถมเป็นประกันอุบัติเหตุส่วนบุคคลหรือพีเออีกด้วย
ดังนั้น ถ้าเป็นแบบออมทรัพย์เช่นของบริษัท เอไอเอ ชำระเบี้ย 15 ปี คุ้มครอง 25 ปี ถ้าอายุ 35 ปี ซื้อทุนประกัน 1 แสนบาท ผู้ชายและผู้หญิงเสียค่าเบี้ยเท่ากัน 630 บาทต่อเดือน